Mitattu suosio on koko ajan kauempana puolueen potentiaalisten kannattajien määrästä. Alkava syksy on Touko Aallolle näytön paikka.

Ylen tuorein puoluekannatus­kysely on karua luettavaa vihreille. Muiden puolueiden kannatus­käyrät ovat muuttuneet enimmäkseen vain vähän, mutta vihreillä pudotusta on edellisestä mittauksesta prosenttiyksikön verran.

Se ei sinänsä ole paljon, mutta vahvistaa jo pidempään jatkunutta laskevaa suuntaa. Vielä viime vuoden syksyllä puolueelle kirjattiin kannatuskyselyissä kaikkien aikojen huippulukema 17,8 prosenttia. Puolueessa eläteltiin toiveita jopa pääministerikisaan yltämisestä seuraavissa eduskuntavaaleissa. Nyt Ylen mittauksessa kannatus oli 12,5 prosenttia.